**SJEKKLISTE FOR INNGÅELSE AV AVTALE OM ARBEIDSFELLESSKAP**

**– HVA MÅ MED I KONTRAKTEN?**

# Hva innebærer arbeidsfellesskap

Arbeidsfellesskap betyr at to eller flere entreprenører samarbeider om gjennomføringen av en kontrakt som inngås med en byggherre eller en hovedentreprenør/totalentreprenør.

Arbeidsfellesskap kan benyttes i prosjekter hvor en entreprenør ikke har kapasitet til å påta seg hele oppdraget alene. Formålet med arbeidsfellesskapet kan videre være å øke kapasitet, redusere den enkeltes risiko eller samle ulik fagkompetanse.

Byggherre/hovedentreprenør vil forholde seg til arbeidsfellesskapet som en enhet som er solidarisk ansvarlig for oppfyllelse av entreprisen. Dersom arbeidsfellesskapet for eksempel blir forsinket med sin leveranse, vil byggherren/hovedentreprenøren kreve at arbeidsfellesskapet som enhet betaler dagmulkten. Hvordan den *etterfølgende interne fordelingen* skal være mellom partene i arbeidsfellesskapet bør være regulert av selve arbeidsfellesskapsavtalen.

**2 KONTRAKTEN OG ARBEIDSFELLESSKAPSAVTALEN SOM STYRINGSVERKTØY**

Denne sjekklisten inneholder punkter som entreprenører bør være bevisste på når arbeidsfellesskap vurderes, og når avtale om arbeidsfellesskap skal utformes.

Sjekklisten gir *ingen råd* om forholdet til konkurranselovgivningen. Entreprenør må avklare dette *før* avtale om arbeidsfellesskap blir avtalt.

# 3 Betydningen av skriftlighet

Kontrakter har stor økonomisk betydning og tilhørende risiko. Sørg for skriftlighet fra start av. Det bidrar til å sikre at avklaringer oppfattes likt av alle, noe som igjen reduserer risikoen for konflikt og tvist.

Før man inngår avtale om arbeidsfellesskap

* **Avklare oppgaven/entreprisen**

Den som vurderer å delta i et arbeidsfellesskap må danne seg en oppfatning av hva som skal prises totalt sett, og hvor risikoen i prosjektet ligger. Les hele konkurransegrunnlaget, ikke bare enkeltdokumenter eller enkeltavsnitt.

Parter som vurderer arbeidsfellesskap bør har en felles oppfatning og forståelse av jobben før det inngis tilbud. Avklar særlig:

* Utførelsesentreprise eller totalentreprise?
* Hvilke oppgaver skal utføres av arbeidsfellesskapet? Inngår prosjekteringsoppgaver?
* Omfattende, komplekse eller tidskritiske oppgaver?
* Hvilke grensesnitt må man forholde seg til og hvordan skal det løses?
* Hvor robust må arbeidsfellesskapet være for å klare levering i henhold til kontrakt samt tilleggsoppgaver/uforutsette hendelser?
* Vil partene som vurderer å inngå arbeidsfellesskap klare å oppfylle jobben sammen? Har hver part faglig og finansiell evne til å oppfylle sin del av kontrakten?
* **Avklare selskapsform**

Avklar hvem som skal være part i en eventuell avtale med byggherre/hovedentreprenør, og om det skal opprettes et eget selskap for prosjektet.

Offentlige oppdragsgivere kan kreve at det opprettes et eget selskap for arbeidsfellesskapet, men dette kan først kreves etter at kontrakt er inngått, jf. forskrift om offentlige anskaffelser § 16-11.

* **Fordeling av arbeidsoppgaver - utførelse**

Avklar hvilken part skal utføre hvilke oppgaver, og hvordan fellesoppgaver som rigg og drift skal fordeles.

* **Fordeling/avklaring av arbeidsoppgaver – prosjektorganisasjon**

Avklar hvordan prosjektorganisasjonen skal settes sammen og hvem som skal være prosjektleder.

Avklar om det bør opprettes en overordnet styringsgruppe som prosjektleder kan rapportere til, og som kan diskutere samarbeidet mellom partene og spørsmål på mer overordnet nivå.

* **Avklare prising av tilbudet**

Avklar hvordan de ulike delene av tilbudet prises, bruken av taktisk prising, prising av fellesoppgaver og prising av tilleggsarbeider samt eventuelle opsjoner.

* **Garantier**

Byggherre/ hovedentreprenør vil gjennomgående kreve at arbeidsfellesskapet stiller garanti for egen leveranse.

Arbeidsfellesskapet er ansvarlig for oppfyllelsen overfor byggherre/hovedentreprenør, selv om en av deltakerne går konkurs. Sikkerhetsstillelse (garanti) internt i arbeidsfellesskapet bør derfor reguleres, slik at hver deltaker stiller betryggende sikkerhet overfor de øvrige deltakerne for oppfyllelsen av sine forpliktelser i henhold til arbeidsfellesskapsavtalen.

# 4 Utformingen av avtalen om arbeidsfellesskap

En arbeidsfellesskapsavtale bør både regulere hvilke gjensidige forpliktelser som skal gjelde frem til eventuell kontrakt blir tildelt, og hva som skal gjelde der kontrakt blir inngått.

Maskinentreprenørenes forbund (MEF) har utarbeidet egen mal for arbeidsfellesskapsavtale, som forutsetter at partene allerede har levert sitt tilbud. Dersom malen benyttes bør partene i tillegg inngå en intensjonsavtale som regulerer tiden frem til kontrakt blir tildelt.

Uavhengig av om deltakerne velger å benytte eksisterende maler, eller utarbeide sin egen avtale, er følgende punkter viktige å inkludere i arbeidsfelleskapsavtalen:

* **Parter og partenes representanter**

Navn på prosjektledelse og prosjektleder.

Navn på deltakerne i styringsgruppen.

* **Avtalens gjenstand, bakgrunn og formål**

Angi hvilke entreprise/kontrakt som ligger til grunn for arbeidsfellesskapsavtalen.

Angi hva som er formålet med samarbeidet og arbeidsfellesskapsavtalen.

* **Kontraktsdokumenter og tolkning**

Spesifiser hvilke dokumenter som inngår som en del av arbeidsfellesskapsavtalen.

For eksempel:

1. Arbeidsfellsesskapsavtalen
2. Oversikt som angir hvordan kontraktsoppgaver er fordelt, priser for regningsarbeid, sjekklister for grensesnitt
3. Referat fra avklaringsmøter mellom partene i arbeidsfellesskapet
4. Partenes tilbud
5. Konkurransegrunnlaget for hovedkontrakten
6. Relevant NS

Angi hvilke dokumenter som skal ha høyest prioritet og hva som skal gjelde ved motstrid etc.

* **Om tilbuds- og kontraheringsfasen**

Avklar hvem som skal utarbeide tilbud og hva hver deltaker har ansvar for å prise.

Avklar særskilt hvordan eventuelle fellesposter skal håndteres, hvilken dokumentasjon som skal legges ved tilbudet, forholdet til vedståelsesfrister og forholdet til pådratte kostnader i anbudsfasen.

* **Organisasjon - overordnet ledelse**

Avklar hvordan prosjektorganisasjonen skal settes sammen og hvem som skal være prosjektleder.

Avklar om det skal etableres en styringsgruppe for prosjektet, hvordan denne i så fall skal settes sammen, møtehyppighet og møteplikt, fullmakt, oppgaver (godkjenne budsjetter, innkalle til møter med prosjektorganisasjonen, overvåke kostnader og fremdrift, ansvar for spørsmål/forhold av vesentlig betydning for prosjektet etc.), stemmeregler etc.

* **Organisasjon - daglig ledelse**

Avklar prosjektleders oppgaver, plikter og fullmakter.

* **Rapporteringsrutiner fra daglig ledelse til styringsgruppen.**

Avklar hvordan og hvor ofte prosjektleder skal rapportere til styringsgruppen.

Rapporteringen bør være skriftlig og omfatte:

* Status økonomi (inntekter og påløpte kostnader, tilleggs/endringsarbeider)
* Status fremdrift (fremdrift ift. opprinnelig plan, fremtidige fremdriftsutfordringer, varsler om tillegg i tid)
* Særskilte utfordringer knyttet til gjennomføringen, HMS og SHA
* Andre forhold som styringsgruppen bør ha innsyn i
* **Regnskapsføring og revisjon**

Avklar hvem som skal føre regnskap for arbeidsfellesskapet og hvordan kostnader til denne oppgaven fordeles.

* **Utførelsen av arbeidet**

Avklar tydelig hvem som har ansvar for hvilke oppgaver, og hvordan fellesoppgaver fordeles.

Fordelingen av oppgavene mellom partene i arbeidsfellesskapet må skreddersys for hvert enkelt prosjekt.

Avklar særlig om arbeidsfellesskapet skal utføre noen former for prosjekteringsoppgaver og i så fall hvilke.

* **Vederlag, fakturering og betaling**

Avklar om faktureres- /betalingsplan mellom deltakerne i arbeidsfellesskapet skal følge betalingsplanen som utarbeides mellom arbeidsfellesskapet og byggherre/hovedentreprenør, eller om det er behov for endringer og i så fall hvorfor.

* **Forsikring og garantier – både overfor byggherre/hovedentreprenør og overfor deltakerne i AF**

Avklar om deltakerne i arbeidsfellesskapet skal stille gjensidige garantier overfor hverandre i tillegg til de garantier arbeidsfellesskapet skal stilles opp mot byggherre/hovedentreprenør.

Gjør tilsvarende avklaringer med hensyn til forsikringer.

* **Ansvar**

Reguler klart at arbeidsfelleksapet er solidarisk ansvarlig for sine forpliktelser opp mot byggherre/ hovedentreprenør, og avklar videre hvordan dette ansvaret fordeles internt i arbeidsfellesskapet.

* **Krav mot byggherre/hovedentreprenør**

Avklar hvordan man vil fordele eventuelle kostnader der det blir aktuelt å forfølge krav mot byggherre/hovedentreprenør, og hvordan man skal løse situasjoner der ikke alle deltakerne i arbeidsfellesskapet er enige i å forfølge kravet.

* **Regulær avslutning av kontrakten**

Avklar hvordan arbeidet med sluttoppgjøret skal fordeles internt.

Avklar hva som skal skje med verdier og rettigheter som er stilt til rådighet av én deltaker under utførelsen, og hva skjer med verdier og rettigheter kjøpt inn av arbeidsfellesskapet.

Avklar hvordan eventuelle reklamasjonsarbeider skal gjennomføres, og hvordan kostnader til eventuell sluttoppgjørstvist skal fordeles.

* **Irregulær avslutning av kontrakten**

Avklar hva som skjer ved avbestilling eller heving fra byggherre/hovedentreprenør.

Avklar hvilken rett en av deltakerne i arbeidsfellesskapet skal ha til å heve arbeidsfellesskapsavtalen, og hva som da skal skje videre.

* **Opphavsrett**

Avklar hvem som skal ha opphavsrett til eventuell teknologi/teknisk informasjon som deltakerne har stilt til rådighet til arbeidsfellesskapet i forbindelse med prosjektet, og opphavsrett til teknologi/teknisk informasjon utviklet/bekostet av arbeidsfellesskapet.

* **Overdragelse av kontraktsposisjon etter arbeidsfellesskapsavtalen**

Avklar om en part skal kunne overdra sin kontraktsposisjon etter arbeidsfellesskapsavtalen, når dette eventuelt skal kunne gjøres og om slik handling i så fall krever skriftlig samtykke fra øvrige deltakerne.

* **Tvister**

Avklar om det er fornuftig med en bestemmelse som sier at uenighet mellom partene i arbeidsfellesskapet bør forsøkes løst i styringsgruppen før tvisten eventuelt tas videre med oppmann eller domstolsbehandling.

NS 8405 punk 43.3 og 43.4 og NS 8407 punkt 50.4 har bestemmelser om tvisteløsning. Avklar om bestemmelsene i en av disse standardene også skal gjelde ved tvister mellom partene i arbeidsfellesskapsavtalen, eller om det skal avtales andre løsninger.

Partene står relativt fritt til å avtale verneting, dvs. hvilken domstol som eventuelt skal ha myndighet til å behandle en tvistesak. I noen tilfeller er det praktisk at vernetinget for bygge- eller anleggsstedet avtales, i andre tilfeller er det mest hensiktsmessig at vernetinget avtales til det sted en av partene har forretningsadresse.

* **Gyldighet og varighet**

Kontrakten bør fastslå at avtalen bortfaller om arbeidsfellesskapet ikke blir tildelt entreprisen.

Dersom arbeidsfellesskapet blir tildelt kontrakt bør det reguleres at avtalen løper til arbeidsfellesskapet sine forpliktelser etter entreprisekontrakten med byggherre/hovedentreprenør har opphørt.

\*\*\*